ועדת הכספים, כנסת 20, פרוטוקול מספר 488, 2016-11-13 00:00

משה גפני: שינויים בתקציב לשנת 2016.

משה גפני: מס' פניה לוועדה – 154, 146.

משה גפני: משרד התחבורה, בבקשה.

<אלי מורגנשטרן: הפניה נועדה לעשות התאמות בתקציב של סעיף 40, שזה התקציב השוטף של משרד התחבורה.

<אלי מורגנשטרן: היא כוללת בעיקר התאמה של ההוצאות להכנסות מאגרות, פשוט יש גידול וההוצאות במקביל.

<אלי מורגנשטרן: בנוסף, יש שתי משרות של צוערים ועוד משרות של פקחי ייצור בתעופה, שהן משרות זמניות.

<אלי מורגנשטרן: דבר אחד נוסף הוא נושא תקצוב בוחני נהיגה זמניים, בגלל השביתה צריך להדביק את הקצב של הבחינות שלא נעשו בינתיים.

משה גפני: איפה היית כשהיה צריך אותך?

סתיו שפיר: הגעתי בזמן, על אף שהזמן לא היה כתוב בלו"ז של הוועדה.

סתיו שפיר: אתה מודע לעניין, לא?

משה גפני: מה לא היה כתוב?

משה גפני: בהזמנות קיבלנו.

סתיו שפיר: בלו"ז של הוועדה באינטרנט – דיברתי עם שיר בבוקר – לא הופיע שיש העברות תקציביות.

<טמיר כהן: מה זאת אומרת?

<טמיר כהן: סדר-היום - - -

סתיו שפיר: זה לא הופיע, רוצה צילום מסך?

<טמיר כהן: של מה?

סתיו שפיר: של הלו"ז של הוועדה באינטרנט.

<טמיר כהן: אני לא יודע מה זה לו"ז ועדה, אני יודע מה זה סדר-יום שאת מקבלת.

סתיו שפיר: יש סדר-יום שמקבלים חברי הכנסת של הוועדה ויש את הלו"ז שמתפרסם באתר האינטרנט של הוועדה, שמיועד גם לחברי כנסת אבל גם לציבור הרחב שאולי יש לו עניין בדיונים של הוועדה.

סתיו שפיר: בלו"ז שמופיע באינטרנט – שאותו אנחנו בודקים באופן קבוע כדי לוודא זמנים של דיונים, הוא אמור להיות עדכני – לא הופיע שיש העברות תקציביות.

סתיו שפיר: לכן, מאחר וחששתי שאולי יהיו, פניתי בבוקר ליועצת המשפטית ושאלתי אותה אם אמורות להיות העברות, נמסרה לי שהיתה שגיאה וזה היה אמור להופיע בלו"ז.

<טמיר כהן: אני לא יודע, ענייני לו"ז – כדאי שתדברי עם מזכירות הוועדה.

סתיו שפיר: אני פונה ליושב-ראש הוועדה.

משה גפני: זה לא מופיע?

<טמיר כהן: סדר-היום נשלח.

משה גפני: באתר, מה שהיא אומרת?

<טמיר כהן: זה אמור להופיע.

סתיו שפיר: אני אראה לך צילום מסך.

<טמיר כהן: זה לא אצלנו, זה הכול יחידת המחשב.

משה גפני: סדר-היום שמופיע כאן מופיע גם באתר האינטרנט, נכון?

סתיו שפיר: לא.

<טמיר כהן: וגם נשלח אליה.

סתיו שפיר: בבקשה.

<טמיר כהן: אייל, אתה רואה את זה בלו"ז?

סתיו שפיר: אולי זה תוקן.

סתיו שפיר: זה הלו"ז כפי שהוא היה בבוקר ואתמול בערב.

<טמיר כהן: אני לא יודע מאיפה הצילום מסך הזה אבל אם זה מופיע - - -

סתיו שפיר: אין בעיה, אפשר להצביע על העברות, אני פה.

משה גפני: אם יהיה מישהו מחברי הכנסת שירצה, ויתברר שבאמת זה לא מופיע באתר, אני אאפשר לו לשאול שאלות.

משה גפני: אבל את פה.

סתיו שפיר: בדיעבד, אחרי ההצבעה, תאפשר?

משה גפני: כן, בטח.

משה גפני: אני מצביע.

משה גפני: את פה, את חברת הכנסת היחידה שנמצאת עכשיו בדיון.

משה גפני: מכול חברי הוועדה – ואת לא חברת ועדה – אף אחד לא נמצא.

משה גפני: יש לנו בעיה.

סתיו שפיר: אין בעיה, אתה יכול ורשאי לא להעלות את ההעברות האלה.

משה גפני: אין לי מתי.

משה גפני: הייתי דוחה את זה למחר אבל מחר יום עמוס.

משה גפני: אני לא יכול, ואין סיבה גם, חברי הוועדה קיבלו.

סתיו שפיר: מאחר והפרקטיקה של העברות ממילא לא חוקית ועומדת בניגוד לחוק יסוד: משק המדינה, ברוב ההעברות התקציביות שמגיעות לכאן, אני אצביע נגד.

משה גפני: אז בלאו הכי אין לי רוב.

משה גפני: אפשר להביא מישהו שיצביע?

משה גפני: שכחתי בכלל שאני צריך פה רוב, חשבתי שאת ואני ביחד.

סתיו שפיר: תראה, בעבר היינו ביחד.

סתיו שפיר: אתה גם יכול להצביע אתי, גפני.

סתיו שפיר: אני אומר את זה שוב, כשאני פניתי, גם נאמר לי שזה אכן לא מופיע וגם אחר כך נאמר לי - - -

משה גפני: סתיו, אומר מנהל הוועדה, ואני אומר לך גם כן, באופן קבוע זה עולה באתר וזה יעלה באתר.

משה גפני: אם תקרה תקלה כזאת אנחנו נעמוד עליה, נראה שזה באמת יבוצע.

משה גפני: יכולה להיות תקלה, אני לא אומר שלא.

סתיו שפיר: אז זו התקלה שהתרחשה.

סתיו שפיר: צריך לציין, גפני, שישנן יותר מדי תקלות בעניין הזה של העברות תקציביות.

משה גפני: מה עוד?

משה גפני: מה למשל?

סתיו שפיר: כמו הסיפור שכבר היה פה לפני שבועיים.

סתיו שפיר: יש תקלות חוזרות ונשנות - - -

<קריאה: גם נרשמו לזה רפרנטים.

סתיו שפיר: רפרנטים נרשמו?

סתיו שפיר: יכול להיות שרפרנטים מקבלים הודעה אחרת משקבל הציבור הרחב.

<קריאה: עכשיו זה מופיע בסדר-יום.

<טמיר כהן: אני יודע שזה מופיע.

סתיו שפיר: מה זה עוזר שעכשיו זה מופיע בסדר-יום?

סתיו שפיר: אנשים לא יכולים להגיע לכאן מעכשיו לעכשיו.

משה גפני: לא חשוב.

משה גפני: סתיו, אני אומר לך, מנהל הוועדה אומר לך - - -

<משה שיפמן: אין חובה לפרסם באינטרנט.

סתיו שפיר: מה זאת אומרת "אין חובה לפרסם באינטרנט"?

<משה שיפמן: אין חובה.

סתיו שפיר: ועדות הכנסת פתוחות לציבור הרחב, כולו למעט אחת, והן מפורסמות - - -

משה גפני: מה היה לפני שהיה אינטרנט?

סתיו שפיר: אתה באמת רוצה שנחזור לתקופה הזאת?

סתיו שפיר: שהציבור לא ידע?

סתיו שפיר: גפני, זה לא ייתכן שכבר מתחיל דיון ואתה לא מביא הצבעות מתוך המתנה שיהיה רוב.

סתיו שפיר: חברי כנסת שלא רוצים להגיע לפה וזה לא מעניין אותם – שלא יהיו פה ולא יצביעו.

משה גפני: היום אנחנו בתקופה שבה זה עולה באתר, יכולה להיות תקלה, נקפיד על זה שלא תהיה תקלה.

<טמיר כהן: נפתח תקלה מול אגף המחשוב לראות למה זה לא עובד.

משה גפני: זה ייבדק.

סתיו שפיר: תודה.

סתיו שפיר: ושוב, אם חברי הכנסת לא נמצאים כאן כדי להצביע, ראוי שאתה - - -

משה גפני: אני בדקתי בתקנון האם כשאין לי רוב אני יכול להמתין קצת, לדבר על פרשת השבוע, והתברר לי בתקנון שאני יכול לעשות את זה.

משה גפני: אבל קודם נסביר ונראה במה מדובר.

משה גפני: אנחנו מדברים על פניה של משרד התחבורה, 154, 146, תסביר, בבקשה.

<אלי מורגנשטרן: מדובר על פניה של העברה פנימית בתוך סעיף 40: א', של הגדלת תקציב ב-6 מיליון ש"ח כנגד הוצאה מותנית בהכנסה כנגד גידול בהכנסות בפועל מאגרות הנמל; 24 חודשי עבודה, עב"צ, לטובת צוערים, זה תקנים שמגיעים מהנציבות; עוד תקנים זמניים בשביל פקחי ייצור בתעופה בגלל הגדלת הייצור בישראל של רכיבי תעופה שמחייבת הגדלה של מספר הפקחים; ובנוסף, עוד תקציב בשביל בוחני נהיגה זמניים בגלל השביתה של בוחני הנהיגה בעקבות הרפורמה בטסטים.

משה גפני: לא הבנתי.

<אלי מורגנשטרן: היתה שביתה בתחילת השנה.

משה גפני: תקופה ארוכה.

<אלי מורגנשטרן: כן, זה יצר עומס מאוד גדול על הבוחנים הקיימים אז רוצים להוסיף לתקופה קצרה תוספת של בוחנים בשביל לצמצם את הפער.

משה גפני: זאת אומרת, מביאים בוחנים נוספים שלא נמצאים במשרד התחבורה בגלל שצריך להתגבר על מה שהיה בשביתה?

<אלי מורגנשטרן: בדיוק.

סתיו שפיר: על יתר הדברים – למה לא צפיתם אותם מראש בתכנון תקציבי?

<אלי מורגנשטרן: איזה יתר הדברים?

<אלי מורגנשטרן: על הגידול בהכנסות?

<אלי מורגנשטרן: זה פשוט עניין של התנועה בנמלים.

סתיו שפיר: תוספת של תקנים, חודשי עבודה, פקחים וכדו'.

<אלי מורגנשטרן: זה דברים שהם פשוט זמניים, הם לא היו בבסיס התקציב.

סתיו שפיר: מתי ידעתם שהם קורים?

<אלי מורגנשטרן: אנחנו מקבלים אותם מהנציבות לפי הזמן שקולטים אותם.

סתיו שפיר: ומה היה הזמן שקלטו אותם?

<אלי מורגנשטרן: בסוף שנת 15.

סתיו שפיר: בדצמבר 15?

סתיו שפיר: בנובמבר 15?

סתיו שפיר: זה היה לפני שהצבענו על התקציב.

סתיו שפיר: התקציב היה בסוף דצמבר 15.

<אלי מורגנשטרן: זה היה אחרי התקציב, את זה אני יודע בוודאות, אני לא יודע את התאריך המדויק.

משה גפני: סתיו, על מה את שואלת?

סתיו שפיר: למה הם לא צפו את זה לפני ההצבעה על התקציב?

משה גפני: על מה?

סתיו שפיר: כל התוספות התקציביות, נגיד להוציא השביתה.

משה גפני: מה אתה עונה?

<אלי מורגנשטרן: אני אומר, לגבי נושא הצוערים – קולטים אותם במהלך השנה, הם נמצאים לשנה אחת, זה חלק מתוכנית הצוערים שלהם.

<אלי מורגנשטרן: אני לא יודע להגיד אם הם נקלטו אחרי דצמבר, זמן אישור התקציב, או אולי שבוע לפני.

<אלי מורגנשטרן: אבל בכל מקרה את התקציב מכינים הרבה קודם אז זה לא שאפשר להכניס את זה ביוני או ביולי, כשמכינים את התקציב, על סמך זה שהצוערים ייקלטו במשרד התחבורה כי לא יודעים עדיין איפה הם ייקלטו.

<אלי מורגנשטרן: זאת אומרת, הם נקלטו לעבודה במשרד התחבורה בסוף שנת 2015.

סתיו שפיר: אתם לא יודעים לצפות כמה תקנים אתם מוסיפים למשרד?

<אלי מורגנשטרן: לא בטוח שיקבלו אותם, צוערים זו בחירה של המשרד.

<אלי מורגנשטרן: זה פשוט משרות זמניות של שנה אחת וכל משרד, מי שמוכן לקלוט, מכניס אותם.

<אלי מורגנשטרן: זה חלק מהתוכנית של צוערים.

<אלי מורגנשטרן: זה בעצם תוכנית של הנציבות.

סתיו שפיר: זו תוכנית מאוד טובה, פשוט לא ברור למה לא צפוי שמוסיפים תקנים.

<אלי מורגנשטרן: פשוט לא יודעים כמה יקלטו בכל משרד.

סתיו שפיר: טוב.

סתיו שפיר: למה אתם מורידים פה כספים מתחבורה ציבורית?

<אלי מורגנשטרן: זו הרשות לתחבורה ציבורית, זו רשות בתוך משרד התחבורה.

סתיו שפיר: אנחנו יודעים.

סתיו שפיר: יש עודף בתחבורה ציבורית, שאפשר לקצץ שם?

<אלי מורגנשטרן: זה לא התחבורה הציבורית עצמה, זה ברשות.

<אלי מורגנשטרן: פשוט לא ניצלו את התקנים במאה אחוז עד סוף השנה.

סתיו שפיר: אני לא מוכנה לקיצוץ בתחבורה ציבורית.

משה גפני: אין עליך.

משה גפני: מי שבעד אישור הפניות ירים את ידו.

משה גפני: מי נגד?

סתיו שפיר: על מה אתה מצביע?

מיכאל מלכיאלי: על ההעברה.

סתיו שפיר: מהי?

משה גפני: לא חשוב.

מיכאל מלכיאלי: זה חשוב מאוד.

סתיו שפיר: נגד.

סתיו שפיר: רביזיה.

סתיו שפיר: הצבעת על קיצוץ בתחבורה ציבורית – זה מתאים לך?

סתיו שפיר: בעד הבקשה לאישור הפניות – 2

סתיו שפיר: נמנעים – אין

משה גפני: רביזיה.

סתיו שפיר: רביזיה על העברה הזאת.

סתיו שפיר: אני מאוד מכבדת חבר כנסת חדש, אבל הוא נכנס ולא יודע על מה היתה ההעברה.

מיכאל מלכיאלי: לא, אנחנו יודעים.

משה גפני: זה כמו חבר כנסת ותיק.

מיכאל מלכיאלי: קיבלנו הדרכה.

סתיו שפיר: אתה מסכים לקיצוץ בתחבורה ציבורית?

מיכאל מלכיאלי: את תקבלי הסבר מדויק.

סתיו שפיר: יכול להיות שהוא יסכים לרביזיה.

סתיו שפיר: תן לו חמש דקות והוא לא יסכים.

משה גפני: עד הרביזיה יהיה בסדר.

משה גפני: פניה מס' 151-152, המרכז למיפוי ישראל, בבקשה.

<יובל טלר חסון: הפניה התקציבית נועדה לתגבור תקציב המרכז למיפוי ישראל בסך של 5.25 מיליון שקל, מתוכם 5 מיליון שקל לצורך תגבור פעילות המחשוב והמיפוי של המרכז ועוד 250,000 שקל לצורך תמיכה בהכשרת מודדים.

משה גפני: למה צריך את התוספת הזאת להכשרת מודדים?

<רחל פיסם: המרכז למיפוי, כגוף שמסמיך ומבקר והיחיד שנותן רישיונות מדידה, צופה בשנים האחרונות, יחד עם נציבות שירות המדינה, ירידה תלולה בהכשרת מהנדסים ובייחוד במהנדסים גיאודטים מודדים.

משה גפני: למה?

<רחל פיסם: יש לזה הרבה סיבות: אחת, השכר לא בתמורה להשקעה.

<רחל פיסם: זה לימודים של 4 שנים ועוד שנתיים סטאז'.

משה גפני: 6 שנים?

<רחל פיסם: 6 שנים לקבלת רישיון מודד מוסמך.

משה גפני: לא משתלם.

<רחל פיסם: תלוי.

משה גפני: אני מבין עכשיו את הסיבה, אנשים כנראה לא באים.

<רחל פיסם: אז מה שעשינו זה מיזם עם הטכניון, שכיום הוא הגוף האקדמי היחיד שמכשיר, אנחנו עושים פעילות בכמה רבדים: האחד, לפתוח עוד שלוחה – אנחנו מקווים בעזרת-השם שהיא תיפתח באוניברסיטת אריאל כדי שיהיה איזשהו סוג של תחרות, אנחנו גם רוצים להקים גופי תמיכה; השני, הסבה של אקדמאיים קיימים בכל מיני מקצועות, 24 חודשים של למידה ולתת להם רק רישיון מודד מוסמך, לא מהנדס אלא רישיון מודד מוסמך.

סתיו שפיר: למה שלא תפתחו את התוכניות האלה במכללת תל-חי?

<רחל פיסם: אנחנו מנסים לפתוח את זה גם בבאר-שבע, גם בתל-אביב.

<רחל פיסם: מכללה עדיין לא עומדת בקריטריונים, צריך אוניברסיטה שנותנת כיום תואר מהנדס, זה לא כל כך פשוט.

סתיו שפיר: הבטיחו שהמכללה הזאת תהפוך לאוניברסיטה, זה חלק מהתוכנית לקידום הצפון.

משה גפני: אני בעד לתת גם למכללת תל-חי, תבדקו את זה.

<רחל פיסם: אנחנו נפתח את זה איפה שיצליחו להרים את הכפפה.

<רחל פיסם: אנחנו לא המועצה להשכלה גבוהה.

משה גפני: מאה אחוז.

סתיו שפיר: הפכו את אריאל לאוניברסיטה, היה אפשר להפוך את תל-חי לאוניברסיטה.

משה גפני: אריאל עכשיו זה לא הנושא.

סתיו שפיר: היא אמרה שזה נפתח באריאל.

סתיו שפיר: מתי תכננתם את התוכנית הזאת?

<רחל פיסם: התוכנית של הסבת אקדמאיים החלה בתחילת 16, כשהיה סיכום תקציבי עם אגף התקציבים, משרד הבינוי והשיכון ואנחנו, כשכל גוף מהגופים שמניתי ישתתף באופן חלקי.

<רחל פיסם: היו קצת בעיות קונסטלציה אז מפ"י נתן כרגע את החלק היותר גדול ומשרד השיכון יממן את החלק שלו ב-2017.

סתיו שפיר: מה זו התוכנית להכשרת חרדים?

<רחל פיסם: שלוש קבוצות חרדים, אחת סיימה, אחת מסיימת - - -

משה גפני: מה החרדים עושים עכשיו?

<רחל פיסם: מודדים מוסמכים בטכניון.

מיכאל מלכיאלי: איפה זה נמצא?

<רחל פיסם: במכללת מבח"ר בבני ברק יחד עם הטכניון.

סתיו שפיר: לא קראת את ההסבר, גפני.

משה גפני: את רוצה שגם אני אקרא?

<רחל פיסם: זו פעם ראשונה שהטכניון הסכים להוציא ששלוחה שלו מחוץ לחיפה.

סתיו שפיר: לבני ברק?

<רחל פיסם: לבני ברק, מכללת מבח"ר, תבואי תראי.

סתיו שפיר: יפה מאוד.

משה גפני: מה יפה בזה?

סתיו שפיר: אתה נגד?

משה גפני: אני לא בעד ולא נגד, אני לא בעניין – מה מעניין אותי חרדים?

סתיו שפיר: ניטרלי, גפני כרגיל ניטרלי.

משה גפני: מי שבעד אישור הפניות שירים את ידו.

משה גפני: מי נגד?

משה גפני: למה נגד?

סתיו שפיר: הסברתי את דברי לפני כן, אני מוכנה לחזור עליהם שוב.

משה גפני: הבנתי.

משה גפני: מי נמנע?

משה גפני: בעד הבקשה לאישור הפניות – 2

משה גפני: נמנעים – אין

משה גפני: הפניות אושרו.

משה גפני: את פניות מס' 166-168 אנחנו לא נעלה היום.

סתיו שפיר: למה?

משה גפני: המשרד לשירותי דת, בגלל הרביזיה.

סתיו שפיר: למה, כי יש פה הסכם קואליציוני?

סתיו שפיר: אגב, המרכז למיפוי ישראל – כל שנה גדל לכם התקציב במעל 50%, כן?

<רחל פיסם: מה פתאום.

סתיו שפיר: ב-15 גדל לכם ב-62%, ב-14 ב-72%.

<רחל פיסם: לא גידול.

סתיו שפיר: גידול תקציבי.

סתיו שפיר: זה הנתונים מהתקציב, נתוני האוצר.

<רחל פיסם: לא יכול להיות.

סתיו שפיר: אז למה זה מופיע כך?

סתיו שפיר: מה היה התקציב הכולל שלכם?

סתיו שפיר: ב-15, התקציב המקורי היה 96 והתקציב אחרי שינוייו היה 156 מיליון.

<רחל פיסם: זה העודפים.

סתיו שפיר: זה התקציב שכתוב באתר משרד האוצר.

<רחל פיסם: אני אגיד לך מה, אם את זוכרת, כשהייתי כאן פעם שעברה שמתם לי דד-ליין להוריד את העודפים.

<רחל פיסם: ההתנהלות הקודמת היתה לא תקינה ועבדה רובה על עודפים אז זה כל פעם היה נראה כאילו מוסיפים לנו אבל זה סך הכול - - -

סתיו שפיר: אבל אתם לא משתמשים בהם, הביצוע שלכם ב-15 הוא 91 מיליון.

<רחל פיסם: השנה תהיה אחרת.

<רחל פיסם: בלי נדר, בעזרת-השם, ניפגש פה, השנה תהיה אחרת.

סתיו שפיר: אז לא יגיעו עוד העברות תקציביות?

<רחל פיסם: יגיעו אבל פחות.

<רחל פיסם: אי אפשר ליישר קו בבת אחת.

<רחל פיסם: אי אפשר בבת אחת ליישר 60 מיליון.

סתיו שפיר: מה זה "בבת אחת"?

סתיו שפיר: אני מדברת פה על התנהלות שנים.

<רחל פיסם: נכון, את צודקת.

סתיו שפיר: זה כסף מבוזבז, זה כסף שהיה יכול ללכת לבתי חולים, לשירותי רווחה, זה לא סתם כסף.

<רחל פיסם: אני לא לוקחת על זה אחריות.

סתיו שפיר: את לא לוקחת את זה אליך בוודאי.

<רחל פיסם: על 2013 אני לא יכולה – אני מכאן ואילך, מהשנה ואילך.

סתיו שפיר: מה ההעברה הבאה?

משה גפני: אנחנו נחזור למשרד לשירותי דת.

משה גפני: מס' בקשה 40-004, משרד התחבורה.

<אלי מורגנשטרן: הנושא הוא העברת עודפים של סעיף 40, סעיף התקציב השוטף של משרד התחבורה.

<אלי מורגנשטרן: רוב ההעברות, כפי שנכתב במכתב הסבר לוועדה, כוללות חשבוניות של חודשים נובמבר-דצמבר שלמעשה הביצוע שלהן על פי הוראות התכ"ם מחייב העברה בעודפים לשנת 2016.

<אלי מורגנשטרן: עכשיו אנחנו מדברים על 15% מתוך ה-100% של העודפים.

משה גפני: שאלות?

סתיו שפיר: מה זה הקמפיינים, ה-6.5 מיליון שקל?

<אלי מורגנשטרן: יש קמפיין אחד של אופניים חשמליים, של השינויים בחקיקה שנעשו בקשר לאופניים חשמליים – שלא יהיה מתחת לגיל 16 וכיוצא בזה – ויש קמפיינים של הרשות לבטיחות בדרכים בתחומים שונים, יש קמפיין בגלי צה"ל, יש קמפיינים במגזר הערבי ובמגזר החרדי לבטיחות בדרכים.

סתיו שפיר: החצי מיליון שקל שלכם על דוברות – זה רק העודפים?

סתיו שפיר: כמה אתם מוציאים על דוברות בשנה?

<אלי מורגנשטרן: אני לא רואה את זה אצלי.

<אלי מורגנשטרן: חצי מיליון שקל של דוברות?

סתיו שפיר: כן, 450,000, שורה שביעית מלמטה.

<אלי מורגנשטרן: כן, אני רואה, תקנה 27.

סתיו שפיר: יתרות הזמנות של עבודות שבתהליך יפעת.

סתיו שפיר: כמה אתם מוציאים בשנה על דבר כזה?

משה גפני: הסברת את זה בשבוע שעבר, אני חושב, בהעברה כזאת של משרד התחבורה.

<אלי מורגנשטרן: הסברתי את זה בסבב הקודם ל העברות עודפים, של ה-80%, לפני כשלושה חודשים.

סתיו שפיר: זה רק ה-20%?

<אלי מורגנשטרן: כרגע אנחנו על 15%, פעם שעברה היה 80%.

סתיו שפיר: אז כמה אתם מוציאים בשנה רק על הדובר?

<אלי מורגנשטרן: אני לא יודע לענות לך, אני יכול לבדוק ולהחזיר לך תשובה.

סתיו שפיר: אם זה ה-15% אז אנחנו מסיקים שזה פשוט עוד 85% על זה?

<אלי מורגנשטרן: זה העודפים.

<אלי מורגנשטרן: 450 זה ה-100% יתרה, העודפים המחויבים.

<אלי מורגנשטרן: אני לא יודע להגיד כמה זה מתוך התקציב.

סתיו שפיר: יש פה גם מיליון ומשהו על הזמנות של ייעוץ – מול איזה חברות ייעוץ עבדתם ובאיזה סכומים?

<אלי מורגנשטרן: אני לא יודע לפרט כי משרד התחבורה היו אמורים להגיע והם לא יכלו להגיע בגלל הדחיה של הדיון מהוועדה ביום רביעי.

סתיו שפיר: אז של מי אתה?

<אלי מורגנשטרן: אני ממשרד האוצר אז אני לא יודע להגיד את זה ממש ברזולוציה כזו.

משה גפני: את לא מקשיבה?

משה גפני: הוא אמר כבר שש פעמים שהוא רפרנט תחבורה במשרד האוצר.

סתיו שפיר: טוב, איך אפשר להעביר לזה?

משה גפני: אי אפשר?

סתיו שפיר: לא.

משה גפני: למה?

סתיו שפיר: כי יש פה שאלות שהן לא נענות, כמה שאלות, עם כל הכבוד.

<אלי מורגנשטרן: את רוצה לדעת על הייעוץ ועל הנושא של הדוברות?

סתיו שפיר: כן, מי הן חברות הייעוץ שאתם עובדים מולן.

סתיו שפיר: יש מחלקות שלמות במשרד התחבורה שהפסיקו לקבל החלטות לפי עצמן, הן מקבלות החלטות של חברות ייעוץ חיצוניות.

משה גפני: אתה יכול לברר את זה ולהגיד לנו?

<אלי מורגנשטרן: אני אברר את זה.

משה גפני: במידי?

<אלי מורגנשטרן: אני אנסה.

משה גפני: בסדר, אז אני עובר לפניה הבאה, 68-003.

<אורי שיינין: הפניה נועדה להעברת 23,391 אלפי שקלים עודפים מיוחדים משנת התקציב 2015 לשנת התקציב 2016 בתקציב רשות האוכלוסין וההגירה.

<אורי שיינין: התקציב, כפי שאפשר לראות בתוכניות, מועבר לתוכניות שונות של הרשות, בעיקרו תקציבי תפעול.

<אורי שיינין: אני רק אגיד מה שהזכרתי גם בהעברה הקודמת – רשות האוכלוסין וההגירה לקחה ברצינות את הנושא של הקטנת העודפים.

<אורי שיינין: שנה שעברה היא עמדה על סכום גבוה מאוד של עודפים, 280 מיליון עודפים, והשנה סך העודפים עומד על 110 מיליון ש"ח.

<אורי שיינין: אנחנו ממשיכים לעבוד אתם כדי שמה שקרה ב-2016 לא יהיה חד-פעמי אלא יהפוך להיות מגמה של המשך קיטון העודפים.

סתיו שפיר: מה זאת אומרת, אבל ב-15 – תסתכל למשל על הטיפול בזרים ומעסיקים – היה לכם כ-142 מיליון שגדול, תפחו ל-178 מיליון, אבל בסוף השתמשתם, הביצוע שלכם עומד רק על 148 מיליון?

<אורי שיינין: נכון, זאת בדיוק התמונה שהטרידה גם אותנו.

<אורי שיינין: בעצם מה שחברת הכנסת שפיר מתארת פה זו סיטואציה שבה מועברים עודפים בהיקפים מאוד גדולים אבל לא מגדירים את הפעילות מעבר לתקציב המקורי.

<אורי שיינין: יש כאן בעיה מבנית בשיטת התקצוב, טיפלנו בה כבר בשנה שעברה, את הפירות שלה אנחנו רואים השנה ואנחנו מקווים ועוקבים אחרי התקציב כדי לוודא שגם בשנה הבאה אנחנו נראה שהמספרים הולכים וקטנים.

<אורי שיינין: תמיד בסוף הביצוע יהיה קרוב לתקציב המקורי, זה מה שאנחנו מצפים לראות.

סתיו שפיר: ככה זה צריך להיות, אבל העובדה היא שמשנה לשנה - - -

<אורי שיינין: אנחנו רק מצפים שהעודפים ילכו ויקטנו.

<אורי שיינין: אנחנו מדברים פה על קיטון של 60% בהיקף העודפים, קיטון בהחלט יפה וצריך גם לבוא ולומר מילה טובה לרשות האוכלוסין וההגירה.

סתיו שפיר: העובדה היא, גפני, שמשנה לשנה יש פה בזבוז של מעל 20 מיליארד שקלים שמועברים כעודפים, לא רק אליהם כמובן אלא למשרדים שונים.

משה גפני: טוב, זו אמירה כללית.

משה גפני: הוא אמר נכון, הוא אמר שזה הולך וקטן.

סתיו שפיר: 21 מיליארד שקל זה כל הכסף של תוכנית הצפון פלוס-פלוס-פלוס, שפשוט נשאר בקופת המדינה בלי שהוא - - -

משה גפני: אבל אני לא ראש הממשלה ולא שר האוצר – מה את רוצה שאני אעשה?

סתיו שפיר: אל תאשר את העברות האלה.

עודד פורר: אדוני, אני רוצה לציין לחיוב כי אני ביקשתי באמת לראות שנה אחרי שנה והעובדה שרואים את זה הולך ופוחת מראה על מגמה חיובית.

משה גפני: מי שבעד אישור הבקשה ירים את ידו.

משה גפני: מי נגד?

משה גפני: לא, איך עשית לי את זה?

סתיו שפיר: יש לי פה עוד שאלות שבכלל לא שאלתי.

משה גפני: מי נמנע?

משה גפני: בעד הבקשה לאישור הפניה – 3

משה גפני: נמנעים – אין

משה גפני: הבקשה אושרה.

סתיו שפיר: אם משרד האוצר יתכנן כמו שצריך יהיו מעל 20 מיליארד שקלים שאפשר להשקיע בבריאות, בחינוך ובתעסוקה, שעכשיו פשוט נשארים בקופת האוצר כי החליטו, כי הדבר הזה הוא מגמה מכוונת להשארת תקציבים אצלם.

סתיו שפיר: גם כולם במשרדים יורדים את זה.

משה גפני: בקשה מס' 83-003.

<איליה כץ: הפניה הזאת היא פניה של עודפים מחויבים בסעיף הוצאות פיתוח אחרות של משרדי הממשלה.

<איליה כץ: זה סעיף שמרכזו משרד האוצר ורשות המסים, סעיף שיש בו נושאי פיתוח אחרים.

<איליה כץ: אני אעבור על התוכניות העיקריות שנמצאות בתוך הפניה הזאת.

<איליה כץ: המשרד פה הכין דברי הסבר די מרחיבים לגבי הפניה, לגבי כלל הפרויקטים שבגינם יש העברת עודפים מחויבים.

<איליה כץ: מבין הדברים שנמצאים ברשות המסים ישנם פרויקטים בשע"ם, דוגמת פרויקטים לשימוש במערכות בינה עסקית, אבטחות מידע, הגדלת שטחי אחסון של מחשוב, VDI, שזה וירטואליזציה של תחנות עבודה ואילך.

<איליה כץ: היקף העודפים המועבר לרשות המסים עומד על סדר גודל של 10 מיליון שקל.

<איליה כץ: יש פרויקטי תקשוב רוחביים, השתתפות בהלוואות עובדי מדינה – זו העברת עודפים מחויבים גדולה, בהיקף של כ-400 מיליון שקל – יש תקצוב של החלטות ממשלה רוחביות, דוגמת "זכות מלידה" - - -

סתיו שפיר: איליה, מאחר שאף אחד לא באמת מקשיב לך אפשר שתי שאלות?

<איליה כץ: בשמחה.

עודד פורר: למה אף אחד לא מקשיב לו?

סתיו שפיר: הכול כתוב בדברי ההסבר.

סתיו שפיר: בתקנה של פיתוח משרד האוצר למשל, אתם תוקצבתם ב-15 ב-45 מיליון – על שינוייו קיבלתם תוספות שהגיעו עד ל-61 מיליון.

סתיו שפיר: בסופו של דבר הביצוע שלכם עומד על 43 מיליון, מה ההסבר לזה?

סתיו שפיר: ב-16 תוקצבתם כבר מלכתחילה ב-62 מיליון, ועל שינוייו זה הגיע כבר ל-78 מיליון.

<איליה כץ: איזה מס' תוכניות?

סתיו שפיר: 8302.

סתיו שפיר: אם הביצוע כל כך גדול נמוך, למה להמשיך להעביר אליכם כספים?

סתיו שפיר: לא עדיף שהכספים האלה ילכו לדברים משמעותיים?

<איליה כץ: בפרויקטי פיתוח בהגדרה היקף ההתקשרויות נקבע לפי ההרשאה בסעיף, היקף המזומן לפי קצב הביצוע בפועל.

<איליה כץ: אם מעבירים עודפים משנה לשנה זה אומר שבשנה קודמת לא חזו בצורה מספיק טובה את היקף המזומן שיצא באותה תוכנית ולכן נדרש להעביר את המזומן לשנה עוקבת.

סתיו שפיר: איליה, זה קורה כל שנה.

סתיו שפיר: ב-2014 תוקצבתם מלכתחילה ב-25, על שינוייו 86, בסוף ביצוע 60.

סתיו שפיר: זה כל שנה קורה, אני יכולה לחזור עוד אחורה.

סתיו שפיר: אני יכולה לקחת גם תקנה אחרת, אם אתה רוצה.

<איליה כץ: יחסית לפרויקט פיתוח זו נחשבת סטייה טובה.

<איליה כץ: יחסית לפרויקט פיתוח, לבצע סדר-גודל של 60 מתוך 80 זו נחשבת סטייה טובה.

סתיו שפיר: מה זאת אומרת, זה נחשב בעיניך טוב?

<איליה כץ: כן, זו מתודולוגיה של בניית תקציב.

סתיו שפיר: משרד האוצר חושב שזה טוב שבסוף מיליונים, ולפעמים מיליארדי שקלים, פשוט הולכים לפח – מה זה לפח?

סתיו שפיר: נשארים בקופת המדינה במקום שהם יושקעו למשל עכשיו בתוכנית הצפון, שאין לה מספיק כסף לטענתכם, או דברים אחרים שהממשלה התחייבה?

סתיו שפיר: זה נראה לך כמו דבר טוב?

סתיו שפיר: זה מנגנון שמשרד האוצר חושב שהוא נכון?

<איליה כץ: חברת הכנסת שפיר, זה מעודפים מחויבים – יש בגינם פרויקטים, יש בגינם התקשרויות.

<איליה כץ: כמו שהזכרתי, יש את הפרויקטים של המחשוב ברשות המסים, יש את תוכניות הממשלה הרוחביות, יש פרויקטים של מורשת.

סתיו שפיר: אבל, איליה, אם בסוף הביצוע הוא תמיד נמוך מסך התקציב שאתם מקבלים אז זה לא יכול להיות עודפים מחויבים.

סתיו שפיר: הוא תמיד יותר נמוך, כל שנה.

<איליה כץ: אני יכול לחדד פה מה המנגנון של התקציב: היקף ההתקשרות נקבע לפי הרשאה להתחייב, זה היקף ההתקשרויות שיוצא, זה היקף הפעילות שיוצא, המזומן משרת את ההרשאה להתחייב הזאת.

<איליה כץ: בשביל שהפרויקט בסוף יוכל להיות מבוצע צריך הרשאה להתחייב.

<איליה כץ: אחרי זה, בפועל, כמה מזומן יוצא זה כבר לפי אבני הדרך של מימוש הפרויקט.

<איליה כץ: אם אבן דרך של פרויקט מסוים מתעכבת אז המזומן בגינו יעבור לשנה העוקבת.

סתיו שפיר: בפועל, יש פה סכומי כסף שמתגלגלים משנה לשנה באופן קבוע ולא מנוצלים, זאת התוצאה.

משה גפני: סתיו, אנחנו חוזרים על זה כבר.

משה גפני: יש לך ביקורת על העניין הזה – הם ענו תשובות.

סתיו שפיר: אני חושבת שגם לך, גפני.

סתיו שפיר: יש פה דבר נוסף, אני אגיד לך גם למה אני מתנגדת להעברה הזאת – כי אני ממתינה לתשובה ממשרד האוצר כבר מעל חצי שנה לגבי הרשאה למערכת מרכב"ה, ישב פה מנכ"ל המשרד לפני שבועיים ואמר שרק עכשיו זה הגיע לשולחנו.

משה גפני: אתם מוכנים לתת תשובה כבר על מערכת מרכב"ה?

משה גפני: מפני שאחרת אני אצטרך לגייס עוד חבר מהקואליציה.

סתיו שפיר: אז אני מבקשת – עד שלא מקבלים תשובה על הדבר הזה, שהובא גם לוועדת כספים, לא להעביר את ההעברה.

<איליה כץ: אני אעביר את המסר למנכ"ל משרד האוצר.

מיקי לוי: אני רק רוצה להגיד משהו מתפקידי הקודם.

מיקי לוי: תראו, אני התחלתי גם כן לטפל ב-BI וכל השנים לחצתי על המערכות לגמור.

מיקי לוי: זה שלא גומרים את המערכת – פוגע בכל המערך.

מיקי לוי: לא יכול להיות שהדשדוש הטכנולוגי הזה במערכות המידע של רשות המסים ימשיך.

מיקי לוי: בעניין הזה עשיתי ישיבות לא אחת שם.

מיקי לוי: זה לא בסדר.

משה גפני: אני מבקש להעביר את הדברים האלה למנכ"ל, זו טענה צודקת.

משה גפני: גם לגבי מה שאמרה סתיו שפיר – אני לא מתערב בזה יותר מדי – בגלל שהיא ביקשה אז צריך להעביר לה.

משה גפני: מה שאמר חבר הכנסת מיקי זאת אמירה נכונה.

סתיו שפיר: ראוי שתתערב, גפני, כי אין שום סיבה שהם לא יתנו לנו, גם לחברי ועדת כספים, הרשאה למערכת מרכב"ה.

סתיו שפיר: מה הסודיות הגדולה במערכת הזאת?

משה גפני: בסדר, אמרתי.

משה גפני: יש שם ויכוח עקרוני בתוך משרד האוצר.

סתיו שפיר: על מה?

משה גפני: על מה שאת מבקשת.

משה גפני: אני מבקש לדבר עם המנכ"ל, להגיד לו את הדברים.

<איליה כץ: המסר יעבור, אדוני היושב-ראש.

משה גפני: תודה רבה.

משה גפני: מי שבעד אישור הבקשה ירים את ידו.

משה גפני: מי נגד?

סתיו שפיר: רביזיה.

משה גפני: מי נמנע?

משה גפני: בעד הבקשה לאישור הפניה – 4

משה גפני: נמנעים – אין

משה גפני: הבקשה אושרה.

סתיו שפיר: רביזיה, בבקשה, עד לקבלת תשובה מהמנכ"ל.

משה גפני: בסדר.

משה גפני: 83-013 ואחרי זה אנחנו חוזרים לנושא של המשרד לשירותי דת ואני מבקש שתאמר אם זה קשור לעניין הזה.

<איליה כץ: 83-013 זו למעשה פניית ההמשך של פניית העודפים הקודמת.

<איליה כץ: הפניה הקודמת עסקה ב-80% מהעודפים המחויבים, הפניה הזאת עוסקת ביתרת ה-20%.

סתיו שפיר: למה לא העברתם את זה קודם?

סתיו שפיר: למה לא העברתם את זה ביחד?

<איליה כץ: חילקו את כלל העודפים לשתי פניות, אחת של 80% - - -

משה גפני: אני אענה תשובה.

משה גפני: התשובה, חברת הכנסת סתיו שפיר, היא שהם היו מביאים את זה הרבה קודם, הם לא הביאו את זה בגלל שהיה ויכוח האם צריך דברי הסבר בעודפים, כן או לא.

משה גפני: אנחנו ניהלנו אתם ויכוח לגבי העניין הזה, זאת האמת.

משה גפני: זה התחיל בדיון שהתקיים כאן בוועדה, המשיך בבג"ץ, אבל אני, בלי קשר לבג"ץ, ביקשתי שיהיו דברי הסבר ולכן העניין הזה התעכב.

משה גפני: זה שהם מביאים עכשיו את ה-80% וה-20% יחד זה לא באשמתם – אני גם לא רוצה להגיד באשמתנו – בגלל שאנחנו דרשנו גם על עודפים דברי הסבר.

סתיו שפיר: סליחה, גם פה יש העברות למרכב"ה ואני מבקשת שלא תאשר את זה עד שהם לא יתנו תשובה.

משה גפני: כל מה שאמרת בפניה הקודמת נאמר גם בפניה הזאת.

משה גפני: מי שבעד אישור הבקשה ירים את ידו.

משה גפני: מי נגד?

משה גפני: מי נמנע?

משה גפני: בעד הבקשה לאישור הפניה – 3

משה גפני: נמנעים – 1

משה גפני: הבקשה אושרה.

סתיו שפיר: רביזיה.

משה גפני: טוב.

משה גפני: אני חוזר למשרד לשירותי דת.

<יובל טלר חסון: הפניה נועדה לתקצוב המשרד לשירותי דת בסך של כ-20 מיליון שקל בהוצאה, 1.6 מיליון שקל בהוצאה מותנית בהכנסה ועוד 22 מיליון שקל בהרשאה להתחייב, שעיקרם תקצוב של 22 מיליון שקל בהרשאה להתחייב ו-12 מיליון שקל בהתאם להחלטת ממשלה 1908 מיום ה-11 באוגוסט 2016, שענייניה יישום הסכמים קואליציוניים.

<יובל טלר חסון: כמו כן, תקצוב של כ-1.5 מיליון ש"ח לרבנות הראשית לצורך תגבור מערך הפיקוח על כשרות חו"ל של הרבנות הראשית ותקצוב של כ-5.5 מיליון שקל לבתי הדין הרבניים לחיזוק תקציבי המחשוב והתפעול של בתי הדין.

<יובל טלר חסון: בנוסף, הפניה נועדה לתקצוב 2 מיליון שקל בהתאם להסכמים הפוליטיים בעלי משמעות תקציבית שהוקראו פה בדיון בוועדת הכספים לאחר - - -

משה גפני: למה ההסכמים הפוליטיים האלה הם על שמי?

משה גפני: היה דיון בוועדת הכספים – כל הנוהל הזה לא מוצא חן בעיני – היה דיון לגבי הסיפור שקורה בהר הזיתים, לצערנו הרב, עם ניתוץ המצבות, עם השמירה שיש שם, אנשים עולים, זו תקופה מסוכנת ואני ביקשתי בדיון כאן שהיה בוועדת הכספים, לא בהסכם קואליציוני, לא בהסכם פוליטי, לא בשום דבר.

משה גפני: למה אם אתם מחליטים לתת 2 מיליון שקל להר הזיתים זה בסדר, ואם אני מבקש את זה זה הופך להיות הסכם פוליטי?

משה גפני: אין לי שום דבר בפריימריז בהר הזיתים.

משה גפני: כלום.

משה גפני: אף אחד מהמתים שם לא יצביע עבורי.

משה גפני: במיוחד שאין לי פריימריז.

משה גפני: אז למה זה הסכם פוליטי?

משה גפני: סתם אני שואל, לא מפריע לי, אבל למה זה כתוב?

<יובל טלר חסון: הדברים נקראים הסכמים פוליטיים בהתאם למה שהוקרא פה בוועדת הכספים בדיון ביום ה-15 בנובמבר 2015.

משה גפני: זה בסדר, אתה יודע מה?

משה גפני: אני לא מתווכח.

משה גפני: אני רק מודיע לוועדה: אין הסכם פוליטי בעניין הזה של הר הזיתים מבחינתי.

משה גפני: היה דיון בוועדה, בין יתר הדברים היה הנושא של השמירה בהר הזיתים עם הסיפור של המשטרה, הסיפור של המאבטחים והסיפור של בתי העלמין, יש אנשים שעולים לשם, פוחדים לעלות מכיוון שיש שם בעיה - - -

מיקי לוי: אבל סגרנו את העניין.

משה גפני: כן, אבל זה הסגירה של אז.

מיקי לוי: נכון.

משה גפני: אז זה עכשיו מגיע.

משה גפני: אתם יודעים מה?

משה גפני: לא אכפת לי שיישאר השם שלי, לפחות יהיה לי קרדיט.

משה גפני: אבל שתדעו את האמת – האמת היא שזה דיון כאן, זה לא הסכם פוליטי.

משה גפני: אתה היית חבר עיריית ירושלים – זה פוליטי?

סתיו שפיר: מה המקורות התקציביים להעברה הזאת?

<יובל טלר חסון: אני מבקש להוסיף לפרוטוקול שבפניה התקציבית הזאת אין שום דבר שקשור לתקציב המועצות הדתיות או לתוספת תקציבית או להעברה תקציבית כזו או אחרת כפי שנדון בוועדת הכספים.

משה גפני: אתה אומר את זה מכיוון שיש עדיין רביזיה של חבר הכנסת מיקי זוהר, וזה, אתה אומר, לא קשור לעניין.

<יובל טלר חסון: נכון.

משה גפני: תודה.

משה גפני: בבקשה, שאלות.

סתיו שפיר: מקורות תקציביים?

<יובל טלר חסון: המקורות התקציביים הם שניים: אחד, עודפים תקציבים שנוצרו ב"קציר ים המלח" - - -

סתיו שפיר: מה זאת אומרת?

<יובל טלר חסון: מדובר שם בתקציבים שעל פי צפי הניצול התקציבי עד לסוף השנה אמור להיוותר עודף בתקנות האלה ולכן הוא הועבר - - -

סתיו שפיר: אמור להיווצר שם עודף?

<יובל טלר חסון: לא אמור, צפוי.

סתיו שפיר: למה?

<יובל טלר חסון: בגלל שההיערכות היתה שגויה מבחינת התקצוב.

סתיו שפיר: מה זאת אומרת "צפוי להיווצר עודף"?

סתיו שפיר: מתי אתה יודע שאמור להיווצר עודף?

<יובל טלר חסון: מאחר שהתקציב נקבע כבר לפני כשנה, קשה מאוד להעריך - - -

סתיו שפיר: אנחנו הצבענו עליו לפני שנה, קצת פחות.

<יובל טלר חסון: חברי הכנסת הצביעו עליו לפני שנה, בפועל הוא נקבע לפני שנה וחצי, כשהוא הוחלט בממשלה.

<יובל טלר חסון: היכולת לבצע הערכות תקציביות ברזולוציות הרבה פעמים מאוד נמוכות היא מוגבלת.

<יובל טלר חסון: ולכן במקרה הספציפי הזה יש ניצול תקציבי שהוא חוסר של 14 מיליון שקל, חוסר ב"בקציר ים המלח" ומשם העברה התקציבית.

סתיו שפיר: מתי ידעתם שזה בסוף יבוצע בחוסר?

<יובל טלר חסון: לפי הערכות שקיימות עכשיו אנחנו יודעים להגיד שבחוסר ולכן ההעברה התקציבית מתבצעת.

סתיו שפיר: כלומר, לא ידעתם על זה לאורך השנה?

סתיו שפיר: כרגע גיליתם את זה?

<יובל טלר חסון: אני לא יודע להגיד בדיוק באיזה רגע לאורך השנה נוצרה הידיעה הזאת.

סתיו שפיר: אני רוצה לדעת בדיוק באיזה רגע.

סתיו שפיר: היתה ישיבה שבה החלטתם שיש חוסר, מתי היתה הישיבה הזאת?

<יובל טלר חסון: אני אבדוק את הנושא ואחזיר תשובה לוועדה.

סתיו שפיר: החלק השני של זה מאיפה מגיע?

<יובל טלר חסון: החלק השני מרזרבה שמיועדת לתקצוב תוכניות הבראה במועצות דתיות.

<יובל טלר חסון: מאחר שעל פי הערכה כרגע, עד סוף השנה, אחרי שסיימנו תקצוב של תוכניות הבראה שונות במשרד, נותרה יתרה תקציבית, לכן דברים מועברים כרגע לתקציב המשרד לשירותי דת.

סתיו שפיר: איפה זה?

סתיו שפיר: בטבלה כתוב שזה יוצא - - -

<יובל טלר חסון: בסעיף 13, תחת "הוצאות שונות".

סתיו שפיר: איפה ב"הוצאות שונות" כתוב הסיפור של הרזרבה למועצות דתיות?

<יובל טלר חסון: רזולוציה נמוכה יותר.

סתיו שפיר: איפה?

סתיו שפיר: מה המספר?

<יובל טלר חסון: 13010501.

סתיו שפיר: רזרבה לתוכניות הבראה במועצות הדתיות.

סתיו שפיר: כלומר, אפשר להגיד שסעיף 13 של "הוצאות שונות" זה סעיף למימוש הסכמים קואליציוניים?

סתיו שפיר: אפשר פשוט לקרוא לו כך?

<יובל טלר חסון: למיטב הבנתי – לחלוטין לא.

סתיו שפיר: לחלוטין לא?

<יובל טלר חסון: שזה ייעודו?

<יובל טלר חסון: לא.

סתיו שפיר: אני מבקשת שתעביר לי בבקשה את ה-8 ספרות של כל הסעיף הזה לתקציב הנוכחי ולקודם.

<איליה כץ: מפורסם באינטרנט, כבוד חברת הכנסת.

סתיו שפיר: לא של התקציב הזה, שאנחנו עומדים להצביע עליו.

<איליה כץ: של תקציב 16-15.

סתיו שפיר: לא, של 17-18.

<איליה כץ: אבל אנחנו באישור לתקציב 16.

סתיו שפיר: אני יודעת, את 17-18 אני מבקשת.

סתיו שפיר: שלחתי גם פניה רשמית למשרד האוצר, כמובן שהיא לא נענתה על ידי משרד האוצר ולכן אני מבקשת פה.

סתיו שפיר: גם אני אתנגד להעברה הזאת בגלל זה.

סתיו שפיר: 8 ספרות של 17-18 לסעיף "הוצאות שונות", בסדר?

<יובל טלר חסון: אני אעביר את הבקשה.

<יובל טלר חסון: אני מתעסק בנקודה אחת ספציפית, אני אעביר את הבקשה שלך.

סתיו שפיר: לא צריכה להיות בעיה עם זה, אני מתארת לעצמי, בטח לא בעיה אידיאולוגית.

<יובל טלר חסון: אם לא תהיה שום בעיה אני מאמין שהבקשה תיענה בחיוב.

סתיו שפיר: גפני, זו גם בקשה רשמית לוועדה, פניתי אליך גם בכתב – אני מבקשת שהם יעבירו את ה-8 ספרות של התקציב ל-17-18.

משה גפני: אני גם מצטרף לבקשה.

סתיו שפיר: שמעת?

סתיו שפיר: גם גפני מצטרף לבקשה.

משה גפני: כמו שאתם עונים לי – תענו לה.

סתיו שפיר: יש סיבה שהם לא יעבירו?

משה גפני: כן, הם לא רוצים שנדע הכול.

סתיו שפיר: למה?

משה גפני: הם לא רוצים, שלא תהיה עליהם ביקורת.

משה גפני: מה, את היית רוצה שתהיה עליך ביקורת?

סתיו שפיר: אני חושבת שכנבחרי ציבור ועובדי מדינה ודאי שצריכה להיות עליהם ביקורת.

משה גפני: אתם צריכים להעביר.

משה גפני: האמת היא שאתם צריכים להעביר.

משה גפני: הרי יש לכם את השיטה הזאת החדשה של "חריש עמוק" כדי שיהיו לנו יותר הסברים – התברר שאחרי "חריש עמוק" יש לנו פחות הסברים.

סתיו שפיר: "חריש עמוק" נועד לכך שאנחנו לא נראה מה יש בתקציב.

משה גפני: רבותי, אני רוצה להצביע, בבקשה.

משה גפני: מי שבעד אישור הפניות ירים את ידו.

משה גפני: מי נגד?

סתיו שפיר: רביזיה.

משה גפני: מי נמנע?

משה גפני: בעד הבקשה לאישור הפניות – 3

משה גפני: נמנעים – אין

משה גפני: הפניות אושרו.

סתיו שפיר: אם יעבירו את 8 הספרות של 13 אני אסיר את הרביזיה.

משה גפני: כן, בבקשה.

סתיו שפיר: גפני, צריך להיות פה נציג של משרד התחבורה לפי הנוהל אבל אין נציג של משרד התחבורה.

סתיו שפיר: עם כל הכבוד לנציג המאוד חכם של משרד האוצר, זה לא נציג של משרד התחבורה וזה חייב להיות.

משה גפני: תכף נראה, תגיד קודם תשובות.

<אלי מורגנשטרן: אני יודע להגיד לגבי הנושא של חברת הייעוץ ששאלת, כבוד חברת הכנסת – זו חברת "ריינאייר", חברה בינלאומית שמייעצת - - -

סתיו שפיר: זאת חברה תעופה.

<אלי מורגנשטרן: זו לא חברה תעופה, זו חברת ייעוץ בתחום התעופה שמייעצת לגבי שדה תעופה משלים שרוצים להקים כנראה ברמת דוד, על פי החלטת הממשלה.

סתיו שפיר: יש רק חברה מחו"ל שעושה את זה?

סתיו שפיר: אין בישראל חברות שיכולות לעשות את זה?

<אלי מורגנשטרן: כנראה שלא.

סתיו שפיר: זה נבחר במכרז או בפטור?

<אלי מורגנשטרן: את מתקילה אותי בשאלות שאני לא יודע לענות עליהן תשובות בשלוף.

<אלי מורגנשטרן: אני יודע שזו פעילות של חברה בינלאומית - - -

משה גפני: יש פה נציג של משרד התחבורה?

<אלי מורגנשטרן: לא, לא נמצאים.

משה גפני: אז צריך לבוא נציג של משרד התחבורה, אני לא יכול להצביע.

משה גפני: שיבוא נציג של משרד התחבורה, אני השבוע עושה עוד העברות.

משה גפני: היתה פה מנכל"ית משרד התחבורה יחד עם השר והיא אמרה שיש העברה של משרד התחבורה, אמרתי לה שנעביר את זה, אני מבקש שהמשרד יעמוד בתנאים האלה גם כן.

משה גפני: חברת הכנסת סתיו שפיר בזה צודקת.

משה גפני: העובדה היא שאין פה נציג של משרד התחבורה שיודע לענות על השאלות האלה.

משה גפני: אין לי טענות אליך, אתה נציג אגף התקציבים.

משה גפני: נציג משרד התחבורה לא כאן, אני מבקש שבישיבה השבוע שאנחנו נעשה העברות - - -

<אלי מורגנשטרן: ביום שלישי זה יעלה?

משה גפני: כנראה, אני לא יודע להגיד יום, אנחנו נראה בדיוק.

משה גפני: זה עולה השבוע, בעזרת-השם, ואני מבקש שנציג של המשרד יהיה.

מיקי לוי: אדוני, אני מבקש לא לנעול את הישיבה, אני מבקש שתשמע אותי.

משה גפני: בסדר.

משה גפני: אני רק מודיע שבעוד חצי שנה אני מבקש שתצא הודעה לגבי הרביזיות שחברת הכנסת סתיו שפיר ביקשה.

מיקי לוי: יש את הבקשות של המשרד לביטחון הפנים שתהיה פגיעה אם אנחנו לא נבצע העברה.

משה גפני: איפה?

משה גפני: לא ידעתי.

משה גפני: מיקי, אז אתה רוצה לחכות?

מיקי לוי: כן, אין לי בעיה.

מיקי לוי: הנה, זה כאן, אני רק לא רוצה שתנעל.

משה גפני: מס' פניה לוועדה 89, הבנק האסיאני סוף סוף מגיע לפה, בבקשה.

<איליה כץ: פניה 83-016 נועדה להעביר כ-832 מיליון שקל לטובת חברות ישראל בבנקים המולטילטרליים, זה הבנקים לפיתוח.

<איליה כץ: יש מספר בנקים כאלה, בהם הבנק העולמי, הבנק האירופאי, הבנק האינטר-אמריקאי והבנק האסיאני.

<איליה כץ: הדברים האלה נעשים בעקבות חוק של הבנק האסיאני שעבר בתחילת שנה וכן בעקבות הסכמים שנחתמו מול בנק ישראל לגבי החברות באותם בנקים.

<איליה כץ: המקור לפניה הזאת הוא השתתפות בהלוואות עובדי מדינה, עודפים לא מחויבים שנוצרו שם.

<איליה כץ: זו פניה 83-014, שאני מקווה שתעלה בהמשך, והשימוש הוא בתוכנית 83-0701.

סתיו שפיר: אני רק רוצה להבין משהו:

סתיו שפיר: ב-15 התקציב של השתתפות בהלוואות לעובדי מדינה – שמשם נלקח התקציב – עמד על מיליארד שקל, ובסוף השנה, בביצוע, כתוב מינוס 230 מיליון, אתה יכול להסביר לנו את זה?

<איליה כץ: השתתפות בהלוואות לעובדי מדינה זו תוכנית שמתוקצבת בתקציב המקורי באפס בהוצאה נטו, ב-1.2 מיליארד בהוצאה מותנית וב-1.2 בהכנסה מיועדת.

<איליה כץ: המנגנון שבו התקציב בתוכנית הזאת עובד הוא שלמעשה יש בנק שנבחר במכרז שהוא מוציא את ההלוואות האלה, כשהלוואה ניתנת אז נרשמת הוצאה מותנית בהכנסה וכשהלוואה מוחזרת נרשמת הכנסה מיועדת.

<איליה כץ: כאשר יש יותר הכנסות מהוצאות, כלומר במקרה לפי לוח הפירעון של ההלוואות מוחזרות יותר הלוואות של עובדי מדינה מאשר ניתנות, למעשה יש ביצוע חיובי, כלומר יש עודף הכנסה על הוצאה, ולהפך יכול להביא לביצוע שלילי.

סתיו שפיר: אז מה עשיתם עם הכסף הזה?

<איליה כץ: למעשה זה הכסף שעובר ל-2016 ומשמש כמקור לטובת - - -

סתיו שפיר: אבל עובר יותר מ-230.

<איליה כץ: במצטבר אנחנו מעבירים בעודפים בתוכנית הזאת של הלוואות לעובדי מדינה כ-1.3-1.4 מיליארד, מתוכם כ-600 מחויבים – את זה אישרתם מקודם, בפניות 83-003 ו-83-013 – והיתרה היא עודפים לא מחויבים, שזה עודפי אשראי שהם למעשה משמשים כנגד הרכישה של המניות באותם בנקים.

<איליה כץ: רכישה של מניות מוגדרת כתקציב אשראי כי למעשה אפשר להמיר אותה בנכס בכל רגע נתון.

משה גפני: אוקיי.

משה גפני: מי שבעד אישור הפניה ירים את ידו.

משה גפני: מי נגדה?

משה גפני: מי נמנע?

משה גפני: בעד הבקשה לאישור הפניה – 3

משה גפני: נמנעים – אין

משה גפני: את מוכרחה להצביע על אחת הפניות בעד, אחרת יחשבו שאת סתם - - -

סתיו שפיר: על משרד האוצר אני לא אצביע בעד.

סתיו שפיר: משרד האוצר ילמד להתנהל מול הכנסת בצורה הגונה ורצינית אז נשנה את העמדה.

משה גפני: 131-132, משרד המשפטים.

<רעיה עדני: הפניה נועדה לתקצב מיליון שקלים להעברה לפרקליטות המדינה לצורך ייצוג המדינה בבוררויות מול מתקני ההתפלה, שהם כידוע גופים פרטיים.

משה גפני: שאלות?

סתיו שפיר: כן, רגע.

משה גפני: היא אומרת שהם צריכים את הכסף הזה בשביל לייצג את רשות המים מול מכוני ההתפלה, שהם גופים פרטיים, איזה שאלות יכולות להיות פה?

סתיו שפיר: זה יורד מתקציב הרשות הממשלתית למים וביוב, איך זה עובד?

משה גפני: בגלל שהרשות צריכה את זה.

<רעיה עדני: זה ייצוג של ה-WDA , שהיא הוועדה הבין-משרדית - - -

משה גפני: תני לי להסביר, תגידי לי אם טעיתי.

משה גפני: הפרקליטות צריכה לייצג את רשות המים ולכן רשות המים מעבירה את הכסף הזה לפרקליטות כדי שהיא תייצג אותה.

<רעיה עדני: לפרקליטות יש התקשרויות עם מספר גופים חיצוניים שמייצגים את המדינה.

סתיו שפיר: מה זה כל התוכניות האחרות שפירטתם עליהן בדברי ההסבר?

<רעיה עדני: זו פניה אחרת לדעתי, יש עוד פניה.

משה גפני: מי שבעד הפניה ירים את ידו.

משה גפני: מי נגד?

משה גפני: מי נמנע?

משה גפני: בעד הבקשה לאישור הפניות – 3

משה גפני: נמנעים – אין

משה גפני: הפניות אושרו.

משה גפני: 144-145, בבקשה, אכיפת דיני תכנון ובנייה – אין מי שיסביר את זה?

משה גפני: תתקשר, אם הוא מגיע לפני שאנחנו מסיימים את הישיבה אני אאפשר לו.

משה גפני: 01-003, נשיא המדינה.

<אייל טולדו: הפניה נועדה להעביר עודפים מחויבים של בית הנשיא משנת 2015 לשנת 2016 בסך של - - -

משה גפני: זה ראינו, מה העודפים המחויבים אצל הנשיא?

<אייל טולדו: העודפים המחויבים אצל הנשיא זה הוצאות של תפעול, אבטחה.

<אייל טולדו: זה בעיקר לאן שהולך הכסף בבית הנשיא.

מיקי לוי: זה לא לכרטיסי טיסה שלו.

<אייל טולדו: חלק גם הולך לכרטיסי טיסה אבל הרוב הולך לאבטחה.

<אייל טולדו: גם כרטיסי הטיסה – התקנה נקראת טיסות הנשיא.

משה גפני: טוב.

משה גפני: מי שבעד אישור הבקשה ירים את ידו.

משה גפני: מי נגד?

משה גפני: מי נמנע?

משה גפני: בעד הבקשה לאישור הפניה – 4

משה גפני: נמנעים – אין

משה גפני: הבקשה אושרה.

משה גפני: 07-007, המשרד לביטחון פנים.

<עמיחי דוד: הפניה מיועדת להעביר 153,948 אלפי שקלים בעודפים מחויבים בשנת 2015 לשנת 2016.

משה גפני: מה זה?

<עמיחי דוד: נמצא איתי פה המשרד לביטחון פנים, הוא יסביר את עיקר ההוצאה.

<שמואל תקותיאל: בשב"ס זה בעיקר תחזוקה ואחזקה של גדרות, בתי סוהר, דברים כאלה.

<שמואל תקותיאל: כבאות והצלה – רכש רכבי כיבוי.

משה גפני: למה צריך עודפים?

משה גפני: למה אי אפשר לשים את זה בבסיס התקציב?

<עמיחי דוד: ההתקשרויות פשוט עוברות את השנה, נפרסות מעבר לשנה אחת.

משה גפני: יותר מהסכום שנשאר ויש חוזים שנעשו.

<עמיחי דוד: כן.

סתיו שפיר: מה קרה עם פרויקט "עיר ללא אלימות"?

סתיו שפיר: הוא כל הזמן חוזר לפה.

סתיו שפיר: הוא קיבל הרבה מאוד כספים בעברו, בשנה שעברה.

מיקי לוי: יש שם בעיה, אני אומר לך מידיעה אישית, של מאצ'ינג.

סתיו שפיר: המצב הוא שזה הגיע ל-145 מיליון שקלים בתקציב על שינוייו ובסופו של דבר הביצוע עמד על פחות מ-70 מיליון.

מיקי לוי: כיוון שיש שם בעיה של מאצ'ינג גם של הרשויות המקומיות, ואם אין מאצ'ינג אז נוצר עודף בתקציב.

סתיו שפיר: אני לא מבינה – ואז התקציב פשוט הולך לפח?

<שמואל תקותיאל: לא, הוא לא הולך לפח, הוא מתגלגל לשנה הבאה.

סתיו שפיר: מתגלגל לשנה הבאה זה אומר שזה תקציב שהיה אפשר להשתמש בו באותה שנה בשביל דברים מאוד משמעותיים ולא השתמשו בו כי אחסנתם אותו איפשהו.

משה גפני: אומר לך מיקי לוי שיש בעיה עם המאצ'ינג.

מיקי לוי: אני אומר לך מקצועית, עזבי אוצר ועזבי - - -

סתיו שפיר: אם יש בעיה עם המאצ'ינג למה אתם לא משנים את המאצ'ינג?

סתיו שפיר: מה הטעם בלתת פרויקט כזה, לתקצב אותו ואז לא לאפשר לרשויות לנצל אותו?

<שמואל תקותיאל: בדיוק השנה הוחל מודל חדש במשרד שמשנה את אחוזי המאצ'ינג - - -

סתיו שפיר: למה הם הפכו להיות?

משה גפני: מה המודל החדש אומר?

<שמואל תקותיאל: זה מורכב, זה לפי - - -

מיקי לוי: זה תלוי, לרעננה לא יתנו מאצ'ינג של 0.20 אלא יתנו לה שקל מול שקל, ולאופקים יתנו 0-30, אני לא יודע מה.

סתיו שפיר: כמה יתנו?

מיקי לוי: אני לא זוכר את המספרים.

<שמואל תקותיאל: אני לא זוכר את הסכומים אבל זה תלוי במדד סוציו-אקונומי וגם פריפריאלי, זה משולב.

סתיו שפיר: מה המאצ'ינג הנמוך ביותר?

<שמואל תקותיאל: 50%, אם אני זוכר נכון.

סתיו שפיר: 50%?

סתיו שפיר: זה שינוי בעיניכם?

<שמואל תקותיאל: כן.

משה גפני: היום זה 100%.

סתיו שפיר: גפני, אתה שם לב?

סתיו שפיר: הם העבירו שם מלא העברות תקציביות, כל שנה הם נשארים בעודף, לא מבצעים ועכשיו הם הורידו את זה ל-50%.

סתיו שפיר: כלומר, רשויות שאין להם כסף עדיין לא יוכלו לעמוד במאצ'ינג.

סתיו שפיר: מה ההיגיון בדבר הזה – שתגלגלו עודפים משנה לשנה ואנשים לא יוכלו לנצל את זה?

סתיו שפיר: קחו את העודפים שאתם מגלגלים ותנו את זה לרשויות האלה.

<שמואל תקותיאל: יש שם פרויקטים מורכבים, זו לא רק התנהלות שוטפת, זו גם התקנה של מצלמות ופרויקטים טכנולוגיים.

משה גפני: אבל היא צודקת, יש רשויות שהן מאוד חלשות.

משה גפני: אני מציע שתבחנו את זה שוב.

משה גפני: אני שמח על כך שאתם משנים את הקריטריון.

מיקי לוי: צריך שהשר יבחן את זה על פי סוציו-אקונומי של אותו מקום.

מיקי לוי: אין לו שום מפתח אחר.

סתיו שפיר: של הסוציו-אקונומי – לא יהיה מאצ'ינג.

משה גפני: סתיו, השאלה איזה סוציו-אקונומי, לא כולם, בגלל שיש פה פרויקטים שהם פרויקטים ממש עירוניים.

סתיו שפיר: גפני, תשמע, לאורך השנים העבירו לפרויקט הזה קרוב ל-400 מילון שקל, מה שהם ביצעו בסופו של דבר זה 175 מיליון שקלים.

סתיו שפיר: כלומר, הרבה מאוד כסף שהיה יכול להיות מושקע ברשויות האלה פשוט נשמר בקופה ולא הושקע.

משה גפני: חלק לא בוצע בגלל סיבות אחרות.

סתיו שפיר: זה לא הגיוני מה שאתם אומרים.

<שמואל תקותיאל: ה-400 מיליון שקל זה לא מדויק.

סתיו שפיר: זה המספר המדויק מתוך אתר משרד האוצר.

סתיו שפיר: אם יש לך מספרים אחרים תעדכן את האוצר.

<שמואל תקותיאל: בסיס התקציב של "עיר ללא אלימות" הוא 70 מיליון - - -

סתיו שפיר: לא בסיס, תקציב על שינוייו.

<שמואל תקותיאל: נכון, כי יש עודפים משנים קודמות שמתגלגלים.

סתיו שפיר: אתם מגלגלים אותם, זה מה שאני אומרת פה.

סתיו שפיר: אתם מגלגלים עודפים שאפשר להשתמש כדי לחזק את הדברים הבאמת חלשים במדינה הזאת.

<שמואל תקותיאל: אבל בסוף הם מבוצעים, זה לא שהם לא מבוצעים.

סתיו שפיר: הם לא מבוצעים - - -

משה גפני: ההערות נרשמו.

מיקי לוי: מה שהיא אומרת – בשדרות, יש שם בעיה, הרשות המוניציפאלית בבעיה קשה בכסף מזומן, היא לא מסוגלת לעמוד במאצ'ינג של שקל מול חצי שקל, היא אומרת: בואו תורידו את זה לאפס עשרים, לאפס אחד.

משה גפני: שהשר יבחן את זה מחדש.

משה גפני: אני מברך אתכם על השינוי אבל השינוי עדיין לא מספיק.

סתיו שפיר: אני אומרת, תשתמשו בכסף שאתם מגלגלים מדי שנה כדי פשוט לתת אותו לרשויות שלא עומדות בתקציבים.

מיקי לוי: יכול להיות שיש מקומות שצריך לתת אותו בחינם.

סתיו שפיר: זה כאילו הם לא רוצים – בטח לא הם, אבל משרד האוצר – לא רוצה שהרשויות החלשות באמת יוכלו ליהנות מהכסף.

משה גפני: צודקת, אני באותה דעה.

סתיו שפיר: אז תצביע נגד, גפני.

מיקי לוי: יש מקומות שצריך לתת את זה בחינם, בלי מאצ'ינג.

סתיו שפיר: מיקי, אז תצביע אתי נגד.

משה גפני: למה נגד?

משה גפני: מה זה קשור לזה?

משה גפני: זה לא "עיר ללא אלימות".

סתיו שפיר: אתה באופוזיציה, למען השם, מה האינטרס לעזור - - -

מיקי לוי: אני לא יכול להצביע נגד ל"עיר ללא אלימות".

סתיו שפיר: אבל זה לא מגיע לרשויות החלשות, זו רק כותרת.

מיקי לוי: אני מבקש מגפני לקיים פה דיון לגבי התקציב הבא.

סתיו שפיר: לא לאשר את ההעברה עד שהם לא מבטלים את המאצ'ינג.

משה גפני: אוקיי, הערתך נרשמה.

משה גפני: אני מבקש לאשר את ההעברה.

משה גפני: אני רק מבקש שתעביר את הדברים לשר.

סתיו שפיר: אין להם שום אינטרס לשנות את המאצ'ינג אם אתה מאשר.

מיקי לוי: מעבר לזה יש שב"ס, יש משטרה, זה באותו אחד.

מיקי לוי: זה לא רק "עיר ללא אלימות".

סתיו שפיר: יכולים להפריד.

משה גפני: אנחנו מברכים על שינוי הקריטריון ומבקשים לשנות אותו יתרה מכך.

משה גפני: מי שבעד אישור הבקשה ירים את ידו.

משה גפני: מי נגד?

משה גפני: מי נמנע?

משה גפני: בעד הבקשה לאישור הפניה – 4

משה גפני: נמנעים – אין

משה גפני: הבקשה אושרה.

סתיו שפיר: רביזיה ושישנו את המאצ'ינג.

משה גפני: מה רביזיה?

משה גפני: את משאירה אותי עוד זמן?

משה גפני: אי אפשר עליך.

משה גפני: אני חשבתי שאת תישארי בשעה הזאת שקבעתי.

משה גפני: 17-004, בבקשה.

<עמיחי דוד: אנחנו מבקשים לדחות את העלאה של הפניה הזאת מכיוון שנציג המשרד לא יכול היה ברגע האחרון להגיע.

משה גפני: כל הכבוד.

משה גפני: 83-014.

<איליה כץ: היושב-ראש, זו פניה למעשה של העברת עודפים של הלוואות לעובדי מדינה שמשמשת כמקור להעברה תקציבית לבנק האסיאני וליתר הבנקים המולטילטרליים שהזכרנו לפני כן.

משה גפני: מי שבעד הבקשה ירים את ידו.

משה גפני: מי נגד?

סתיו שפיר: רביזיה.

משה גפני: מי נמנע?

משה גפני: בעד הבקשה לאישור הפניה – 3

משה גפני: נמנעים – אין

משה גפני: הבקשה אושרה.

סתיו שפיר: אולי למשרד האוצר עד עכשיו כבר יש תשובה בעניין מרכב"ה?

סתיו שפיר: גפני, אולי תבקש ממנו שעד סוף הישיבה ייתן לי תשובה על מרכבה?

מיקי לוי: מתי רביזיה?

משה גפני: חצי שעה אחרי שמסיימים.

משה גפני: מה אני אעשה, אתה יכול לשכנע אותה?

מיקי לוי: אני לא יכול, אתה לא צריך אותי לזה.

סתיו שפיר: אתה מתנדב לעזור לקואליציה?

מיקי לוי: חס וחלילה.

משה גפני: מה פתאום.

סתיו שפיר: זה מה שקורה, כי יש לנו רוב פה.

מיקי לוי: יש לי אינטרס - - -

משה גפני: לא, לא נכון.

סתיו שפיר: אם שנינו מצביעים נגד - - -

משה גפני: יש לנו שלושה.

סתיו שפיר: איפה נאוה?

סתיו שפיר: היא לא יושבת בדיון.

משה גפני: אבל היא נכנסה.

מיקי לוי: אבל היא מצביעה.

סתיו שפיר: סליחה, צר לי, אנשים שלא יושבים בדיון, אפילו לא מראית עין - - -

נאוה בוקר: אני סומכת על גפני.

משה גפני: אבל נאוה היא אחת כזאת שיכולה לעשות שני דברים במקביל, גם להבין מה שקורה פה וגם להיות בחדר שם.

משה גפני: 144-145, אכיפת דיני תכנון ובנייה.

סתיו שפיר: גפני, תבקש ממשרד האוצר שיתנו עד סוף הישיבה תשובה בנוגע למרכב"ה, זה חיכה מספיק זמן, ואני אסיר את הרביזיות.

משה גפני: אני מבקש תשובה, עד סוף הישיבה היא תסיר את הרביזיות אם תתנו לה תשובה על פרויקט מרכב"ה.

<איליה כץ: שהיא תחדד את השאלה.

סתיו שפיר: בפעם המאה – הרשאה למערכת מרכב"ה כדי שנוכל לראות מה קורה בתוכה.

<איליה כץ: זו פניה שהועברה למנכ"ל, אני אדבר אתו.

סתיו שפיר: אני יודעת שזה הועבר למנכ"ל, הוא אמר את זה פה בישיבה.

סתיו שפיר: זה כבר היה לפני שבועיים, אפשר לקבל על זה תשובה.

סתיו שפיר: הבקשה היתה לפני יותר מחצי שנה.

משה גפני: בבקשה, תכנון ובניה.

<אפרת תבור: היחידה הארצית לאכיפת דיני תכנון ובנייה הועברה ממשרד הפנים למשרד האוצר.

<אפרת תבור: העודפים של היחידה כבר הגיעו למשרד הפנים, אתם אישרתם את זה פה בוועדה, עכשיו זה רק טכני להעביר אותם לסעיף התקציבי החדש שהם הועברו אליו.

משה גפני: שאלות?

מיקי לוי: אני מבקש לעשות דיון.

מיקי לוי: הבוקר קמתי והייתי מאוד מאוד מוטרד בגין מערכת היחסים בתוך האוצר, לפי דיווח ב"דה מרקר" - - -

משה גפני: טוב, נדבר על זה עוד.

משה גפני: מי שבעד אישור הפניה ירים את ידו.

משה גפני: מי נגד?

משה גפני: מי נמנע?

משה גפני: בעד הבקשה לאישור הפניות – 4

משה גפני: נמנעים – אין

משה גפני: הפניה אושרה.

סתיו שפיר: רביזיה.

משה גפני: רביזיה.

משה גפני: הרביזיה תהיה בעוד חצי שעה, בשעה 14:00.

משה גפני: אני מודיע על הפסקה עד השעה 14:00.

משה גפני: בשעה 14:00 נצביע, אם חברת הכנסת סתיו שפיר תתעקש, על הרביזיות.

משה גפני: אני מבקש מחברי הוועדה מהקואליציה לבוא כדי להצביע.

משה גפני: נחליט לפני ההצבעה אם אנחנו בעדה או נגדה.

סתיו שפיר: ואם למשרד האוצר תהיה תשובה לגבי הרשאה למרכב"ה אז אולי אחסוך לחברי הוועדה, ובעיקר לגפני, את ההצבעה.

משה גפני: תודה רבה, ההפסקה נכנסת לתוקפה ברגע זה.

משה גפני: ישיבה זו נעולה.